KLASA: 034-06/24-01/13

URBROJ: 711-02-01/04-2024-02

Zagreb, 08. ožujka 2024.

**LARA BULJEVIĆ**

**Predmet: očitovanje na zahtjev Lare Buljević**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 28. veljače 2024. zaprimilo je zahtjev za davanjem očitovanja koje je podnijela Lara Buljević.

U podnesenom zahtjevu postavlja upit vezan za isplatu božićnice i dara za dijete članu uprave - direktoru komunalnog trgovačkog društva u 2023.godini. Podnositeljica pojašnjava da je u 2023. godini osnovano komunalno društvo, te da su iz neznanja isplaćeni božićnica i dar za dijete članu uprave - direktoru.

Podnositeljica traži mišljenje Povjerenstva moraju li se sredstva vratiti komunalnom društvu, odnosno moli za drugi prijedlog kako riješiti prethodno navedenu situaciju, te postavlja upit mogu li se obračunati doprinosi na isplaćeni iznos.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21., dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 42. sjednici održanoj 8. ožujka 2024., podnositeljici daje očitovanje, kako slijedi.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI-a/11, te da je plaća u članku 5. stavku 1. točki 2. ZSSI-a/11 definirana na identičan način kao u članku 4. stavku 1. tog Zakona, te se stoga obrazloženje iz navedene presude primjenjuje u cijelosti na obveznike iz članka 3. ZSSI-a.

Pod pretpostavkom da se radi o direktoru komunalnog društva koji je obveznik iz članka 3. ZSSI-a, odnosno direktor trgovačkog društva kojem je većinski osnivač jedinica lokalne ili područne (regionalne) samouprave, sukladno zabrani iz članka 7. točke d) ZSSI-a istome je zabranjeno primiti božićnicu i dar za dijete, jer se radi o zabranjenim dodatnim naknadama.

Međutim, u slučaju kada su naknade već isplaćene, Povjerenstvo nije nadležno za davanje uputa o postupanju vezano za vraćanje već isplaćenih naknada, niti vezano za obračun doprinosa na isplaćene iznose.

PREDSJEDNICA POVJERENSTVA

Aleksandra Jozić-Ileković, dipl. iur

Dostaviti:

1. Podnositeljici, e- mailom
2. Objava na internetskoj stranici Povjerenstva
3. Pismohrana